Jeg blev omskåret i 1949. Så det må jo have været den tidligere overrabbiner Bent Melchiors far, Marcus Melchior, der gjorde det. Jeg har nok været 8 dage gammel eller deromkring, så jeg har ingen erindring om det, og naturligvis har mine forældre fået det gjort i den bedste mening. Men at omskæringen havde fysiske konsekvenser, som jeg ufrivilligt blev påført for resten af livet, er der ingen tvivl om.

Lad os starte med at tale om forhuden, hvoraf det ifølge Bent Melchiors Kronik (25.2.) kun er »nogle få millimeter«, der fjernes ved omskæringen. Jeg opfatter her de ’få millimeter’ som Melchiors metafor for den ubetydelighed, han tillægger omskæringens fysiske konsekvenser.

Forhuden er jo ikke bare hud, men indvendig beklædt med slimhinde, der har en aktiv funktion – både som beskyttelse af den tilsvarende slimhinde på glans og hos den voksne mand som specialiseret erogent væv af betydning for den seksuelle følelse og som glidefunktion ved sex.